## Rješenje o koncentraciji Urbroj: 119-020/04-03/ŽR, Zagreb, 24. travnja 2003.

### NN 74/2003 (7.5.2003.), Rješenje o koncentraciji Urbroj: 119-020/04-03/ŽR, Zagreb, 24. travnja 2003.

# Hrvatska narodna banka

896

Na
temelju članka 39. stavak 2. pod i) Zakona o Hrvatskoj narodnoj banci (»Narodne
novine«, br. 36/2001.), a u vezi s člankom 40. Zakona o bankama (»Narodne
novine«, br. 84/2002.) i točkom 9.1.1. Odluke o zaštiti tržišnog natjecanja
unutar ban­karskog sektora (»Narodne novine«, br. 48/2003.), odlučujući povodom
prijave namjere provedbe koncentracije koju je podnijela Splitska banka d.d.,
sa sjedištem u Splitu, Ruđera Boškovića 16, zastupana po opunomoćenicima Urošu
Pavasoviću i Željku Bekini, odvjetnicima Odvjetničkog društva Žurić i partneri,
Gundulićeva 63, Zagreb, guverner Hrvatske narodne banke donosi

## RJEŠENJE

1.
Ocjenjuje se dopuštenom provedba koncentracije koja će nastati pripajanjem HVB
Bank Croatia d.d., sa sjedištem u Zagrebu, Jurišićeva 2, Splitskoj banci d.d.,
sa sjedištem u Splitu, Ruđe­ra Boškovića 16.

2. Ovo
je rješenje konačno u upravnom postupku.

3. Ovo će
rješenje biti objavljeno u »Narodnim novinama«.

```
Obrazloženje
```

Dana
28. veljače 2003. Hrvatska narodna banka zaprimila je Zahtjev za izdavanje
prethodne suglasnosti za pripajanje HVB Bank Croatia d.d., Zagreb Splitskoj
banci d.d., Split u smislu članka 34. stavak 3. Zakona o bankama (»Narodne
novine«, br. 84/2002.; u nastavku teksta: ZOB). Uz navedeni zahtjev i popratnu
dokumentaciju dostavljena je i preslika Prijave za upis u Upisnik o
koncentracijama, koja je 27. veljače 2003. dostavljena Agenciji za zaštitu tržišnog
natjecanja (u nastavku teksta: Agencija). S obzirom da ZOB u članku 40.
propisuje da je Hrvatska narodna banka ovlaštena pratiti poslovne aktivnosti
banaka i grupa banaka koje bi za cilj mogle imati sprječavanje ili ograničavanje
tržišnog natjecanja, odnosno konkurencije u pružanju bankovnih usluga, Agencija
je 3. ožujka 2003. proslijedila Hrvat­skoj narodnoj banci Prijavu za upis u
Upisnik o koncentracijama na daljnje postupanje.

Na osnovi navedenoga, podnesak Odvjetničkog društva Žu­rić
i partneri, Gundulićeva 63, Zagreb od 28. veljače 2003. smatra se prijavom
namjere provedbe koncentracije u smislu Odluke o zaštiti tržišnog natjecanja
unutar bankarskog sektora (»Narodne novine«, br. 48/2003., u nastavku teksta:
Odluka). Dopisom od 21. ožujka 2003. zatražena je dopuna navedene prijave, koja
je dopunjena podneskom opunomoćenika Splitske banke d.d. od 27. ožujka 2003.

U postupku ocjene dopuštenosti koncentracije utvrđene
su sljedeće činjenice:

1. Sudionici koncentracije su Splitska banka d.d.,
Split, sa sjedištem u Splitu, Ruđera Boškovića 16 (u nastavku teksta: Split­ska
banka), i HVB Bank Croatia d.d., Zagreb, sa sjedištem u Zagrebu, Jurišićeva 2
(u nastavku teksta: HVB Bank).

2. Bank Austria Creditanstalt AG, sa sjedištem u
A-1030 Wien, Vordere Zollamstrasse 13, Republika Austrija, imatelj je 90,08
posto udjela u temeljnom kapitalu Splitske banke. Mali dioničari su imatelji
0,32 posto udjela, a vlastite dionice Splitske banke čine preostalih 9,60 posto
udjela u temeljnom kapitalu Splitske banke.

3. Bank
Austria Creditanstalt AG također je imatelj 80,0194 posto udjela u temeljnom
kapitalu HVB Bank. Ostatak od 19,9806 posto udjela u vlasništvu je Europske
banke za obnovu i razvoj, s kojom je Bank Austria Creditanstalt AG započela
pregovore s ciljem stjecanja 100 posto udjela u temeljnom kapitalu HVB Bank.

4. Pravni oblik koncentracije je pripajanje, pri čemu
Splitska banka, kao preuzimatelj, pripaja sebi HVB Bank kao pripojeno društvo,
te preuzima svu imovinu, prava i obveze te banke.

5. Pravni temelj predmetne koncentracije je Ugovor o
pripajanju, sklopljen 26. veljače 2003. između Splitske banke i HVB Bank (u
nastavku teksta: Ugovor). Budući da je Splitska banka imatelj 349.037
trezorskih dionica, ukupne nominalne vrijednosti 34.903.700,00 kuna (što čini
9,6027 posto udjela u temeljnom kapitalu), trezorske dionice će se dodijeliti
dioničarima Splitske banke i u tom dijelu ona neće povećati svoj temeljni
kapital. Člankom 4. Ugovora utvrđeno je da će Splitska banka, kao naknadu za
preuzetu vrijednost HVB Bank, prenijeti dioničarima HVB Bank svoje dionice, i
to u omjeru 613:1. Ugovorom je određeno da će pripajanjem HVB Bank Splitska
banka povećati svoj temeljni kapital za iznos od 91.803.400,00 kuna, tj. sa
363.478.300,00 kuna na 455.281.700,00 kuna. Temeljni kapital Splitske banke bit
će razdijeljen na 4.552.817 nematerijaliziranih dionica na ime, nominalne
vrijednosti 100,00 kuna po dionici. Dioničari HVB Bank postat će imatelji
1.267.071 redovne dionice na ime, koje će se sastojati od 918.034 novoizdane
redovne dionice i 349.037 postojećih trezorskih dionica Splitske banke. Dioničari
HVB Bank imat će od dana upisa pripajanja u sudski registar pravo na dividendu
i sva upravljačka prava s osnova zamijenjenih dionica Splitske banke. Splitska
banka i HVB Bank se obvezuju najkasnije do 15. svibnja 2003. održati glavne skupštine
na kojima bi trebalo odobriti Ugovor. Ako glavne skupštine Split­ske banke i
HVB Bank odobre Ugovor, Splitska banka se obvezuje najkasnije u roku od 30 dana
od dana odobrenja podnijeti prijavu nadležnom sudu za upis pripajanja na
temelju Ugovora. Splitska banka i HVB Bank su suglasni da će se upis pripajanja
izvršiti najkasnije do 1. srpnja 2003. Ugovor stupa na snagu kada se
kumulativno ispune sljedeći uvjeti: kada ovlaštene osobe Splitske banke i HVB
Bank potpišu Ugovor i po dobivanju prethodne suglasnosti Hrvatske narodne banke
u smislu članka 34. stavak 3. ZOB-a.

6. Nakon provedenog pripajanja Bank Austria
Creditanstalt AG bit će imatelj 94,18 posto, EBRD će biti imatelj 5,56 posto, a
mali dioničari će biti imatelji 0,26 posto udjela u temeljnom kapitalu Splitske
banke.

7. Sudionici predmetne koncentracije kao razloge za
pripa­janje navode sljedeće:

• Bank Austria Creditanstalt AG, kao većinski dioničar
obiju banaka sudionika pripajanja, želi provesti predmetno pripajanje radi
kapitalnog osnaživanja banaka te radi uvođenja načina upravljanja po uzoru na
banke iz Grupe HVB, čiji je član i Bank Austria Creditanstalt AG. Cilj joj je
djelotvorno provesti poslovnu strategiju razvoja uz značajna ulaganja u poboljšanje
infor­matičke tehnologije i obuku osoblja. Pripajanjem HVB Bank Splitska banka
postat će vodeća banka u pružanju usluga malim, srednjim i velikim poduzećima
te fizičkim osobama u hrvatskom bankarskom sektoru.

• Budući da su sudionici pripajanja dvije pravne
osobe, velik broj istih poslova se paralelno obavlja u obje banke istodobno.
Pripajanjem HVB Bank Splitskoj banci objedinit će se niz funk­cija i tako
smanjiti troškovi poslovanja i poboljšati kvaliteta usluga i upravljanje
rizikom.

• Banke
pojedinačno imaju ograničenu mogućnost kreditiranja, dok će kapitalno ojačana
Splitska banka imati jaču osnovu za daljnji razvoj. Očekuje se da će nakon
pripajanja HVB Bank Splitska banka stvarati veću vrijednost za dioničare od one
koja bi se dobila pukim zbrajanjem vrijednosti koje trenutačno daju navedene
banke svojim dioničarima.

8. Kao
mjerodavno tržište određeno je tržište univerzalnog bankarstva na području
Republike Hrvatske. Mjerodavno tržište u svojoj proizvodnoj dimenziji određeno
je na temelju usluga koje pružaju banke sudionici koncentracije. Zemljopisna
dimenzija mjerodavnog tržišta određena je na temelju mreže distribucije
proizvoda i usluga banaka sudionika koncentracije, odnosno mreže podružnica,
poslovnica i ispostava Splitske banke i HVB Bank.

Analiza
mjerodavnog tržišta polazi od analize tržišnih udjela sudionika koncentracije i
njihovih glavnih konkurenata. Tržišni udjeli su utvrđeni prema ukupno
primljenim depozitima, ukupno danim kreditima i ukupnoj aktivi. Pri analizi su
upotrijebljeni podaci Hrvatske narodne banke.

Budući
da je u konkretnom slučaju riječ o transakciji unutar grupe, analiza
mjerodavnog tržišta, odnosno tržišnih udjela zasniva se na podacima Hrvatske
narodne banke za 2002. godinu, odnosno nisu analizirani tržišni udjeli
sudionika koncentracije i njihovih konkurenata za prethodna razdoblja, prije
svega zbog racionalnosti i efikasnosti.

a)
Mjerodavno tržište prema danim kreditima

Prema
podacima Hrvatske narodne banke na dan 31. prosinca 2002. ukupni dani krediti
Splitske banke iznosili su 5.556.383.000 kuna, što čini 6,02 posto ukupno danih
kredita bankarskog sektora Republike Hrvatske. Ukupni dani krediti HVB Bank su
na dan 31. prosinca 2002. iznosili 2.937.896.000,00 kuna, što čini 3,18 posto
ukupno danih kredita bankarskog sektora Republike Hrvatske. U skladu s navedenim,
nakon provedbe predmetne koncentracije Split­ska banka bi prema ukupno danim
kreditima imala tržišni udio od 9,2 posto.

b) Mjerodavno tržište prema primljenim depozitima

Prema podacima HNB-a ukupni primljeni depoziti HVB
Bank na dan 31. prosinca 2002. iznosili su 1.622.302.000,00 kuna, što čini 1,30
posto ukupno primljenih depozita bankarskog sektora Republike Hrvatske. Sa
8.090.384.000,00 kuna ukupno primljenih depozita Splitska banka ima tržišni
udio od 6,50 posto, pa bi nakon svršetka postupka pripajanja njezin tržišni
udio iznosio 7,8 posto.

c) Mjerodavno tržište prema ukupnoj aktivi

Na dan 31. prosinca 2002. ukupna aktiva HVB Bank
iznosila je 4.018.321.000,00 kuna, što je 2,30 posto ukupne aktive bankarskog
sektora Republike Hrvatske. S aktivom od 11.178.726.000,00 kuna Splitska banka
je imala 6,41 posto ukupne aktive bankarskog sektora Republike Hrvatske. Nakon
dovršetka postupka pripajanja Splitska banka bi imala tržišni udio u ukupnoj
aktivi bankarskog sektora od 8,71 posto.

Slijedom navedenoga, nakon provedenog pripajanja HVB
Bank Splitskoj banci tržišni udio Splitske banke na tržištu univerzalnog
bankarstva Republike Hrvatske kretao bi se između 7,80 i 9,20 posto, pa bi tako
ta banka zauzimala četvrto mjesto prema aktivi i danim kreditima, odnosno peto
mjesto prema primljenim depozitima unutar bankarskog sektora Republike
Hrvatske. Vodeći položaj bi i dalje imala Grupa Zaba, a slijedila bi je Grupa
PBZ.

9.
Udjeli sudionika koncentracije u drugim poduzetnicima

a)
Splitska banka ima više od 10 posto udjela s pravom glasa u temeljnom kapitalu
sljedećih poduzetnika:

• SB
Trade d.o.o. za poslovanje vrijednosnim papirima, sa sjedištem u Splitu, Ruđera
Boškovića 16 (100 posto udjela),

•
Marivaturist, turistička agencija d.d., sa sjedištem u Makarskoj, Obala kralja
Tomislava 15a (81,75 posto udjela),

•
Adriatic Invest d.o.o., sa sjedištem u Zagrebu, Ulica grada Vukovara 41 (43
posto udjela),

•
Splitska banka je jedan od suosnivača Plavoga obveznoga mirovinskog fonda.

b) HVB
Bank ima više od 10 posto udjela s pravom glasa u temeljnom kapitalu sljedećih
poduzetnika:

• HVB
Leasing Croatia d.o.o. za leasing, sa sjedištem u Zagrebu, Nova Ves 11 (25
posto udjela).

c) Osim
udjela u temeljnom kapitalu Splitske banke HVB Bank, Bank Austria Creditanstalt
AG u Republici Hrvatskoj ima 10 ili više od 10 posto udjela s pravom glasa u
temeljnom kapitalu sljedećih poduzetnika:

• CAIB
d.d. za poslovanje s vrijednosnim papirima, sa sjedištem u Zagrebu, Frane Perića
2 (100 posto udjela),

• CAIB
INVEST d.o.o. za upravljanje fondovima, sa sje­dištem u Zagrebu, Frane Perića 2
(50 posto udjela),

• AWT
International trgovina i usluge d.o.o., sa sjedištem u Zagrebu, Slavonska
avenija bb (100 posto udjela).

Razmatrajući
navedene činjenice vezane uz ocjenjivanje pred­metne koncentracije ocijenjeno
je sljedeće:

1. Pripajanjem HVB Bank Splitskoj banci nastaje
koncentracija definirana u točki 6.1. Odluke o zaštiti tržišnog natjecanja
unutar bankarskog sektora, koja podliježe obveznoj prijavi radi ocjene da li
njome može doći do sprječavanja, ograničavanja ili narušavanja tržišnog
natjecanja u smislu točke 1.5. navedene odluke.

2. S obzirom da su Splitska banka i HVB Bank članice
Grupe HVB, pa je riječ o transakciji unutar grupe, da analiza mjerodavnog tržišta
pokazuje da će nakon provedene koncentracije Splitska banka imati tržišni udio
između 5 i 10 posto te da posljedica provedbe predmetne koncentracije neće biti
sprječavanje, ograničavanje ili narušavanje tržišnog natjecanja na tržištu pružanja
bankarskih i financijskih usluga u Republici Hrvatskoj ili na njegovu dijelu,
ocijenjeno je da je riječ o dopuštenoj koncentraciji. Pri donošenju ove ocjene
uzeti su u obzir ciljevi i učinci predmetne koncentracije te su primijenjeni
kriteriji iz točke 10.1. Odluke o zaštiti tržišnog natjecanja unutar bankarskog
sektora.

Na temelju iznijetoga odlučeno je kao u izreci.

*Pouka o pravnom lijeku:*

Ovo je rješenje konačno u upravnom postupku i protiv
njega nije dopuštena žalba, već se može pokrenuti upravni spor tužbom
neposredno kod Upravnog suda Republike Hrvatske u roku od 30 dana od dana
dostave ovog rješenja.

Urbroj: 119-020/04-03/ŽR

Zagreb,
24. travnja 2003.

Guverner
Hrvatske narodne banke
**dr. sc. Željko Rohatinski,** v. r.

Rješenje, NN 74/2003-896